Զարեհ Եալտըզճեան բանաստեղծութիւններ գրել սկսած է պատանեկան տարիներէն: Առաջին բանաստեղծութիւնը՝ «Աստղ մը» վերնագիրով լոյս տեսած է 1943-ին, «Ժամանակ» օրաթերթին մէջ: Այնուհետեւ, յատկապէս 1946-էն ետք իր քերթուածները լոյս տեսած են «Ճառագայթ», «Նոր Օր», «Մարմարա» թերթերուն, ինչպէս նաեւ «Սան», «Հանդէս մշակոյթի» եւ այլ հանդէսներու մէջ: Զահրատի գրական անունը ինք որդեգրած է. իր վկայութեամբ կ՚իմանանք, թէ օգտուած է Ծոփաց իշխան Զարեհի անունէն, զոր նաեւ Զահրատ անուանած են: Ան խորհած է, որ Զահրատ անունը Զարեհին համազօրն է :